DA Den Europæiske Unions Tidende CE 88/85

(2004/C 88 E/0093)

SKRIFTLIG FORESPØRGSEL E-2442/03

af Jürgen Zimmerling (PPE-DE) til Kommissionen

(22. juli 2003)

Om: Hjælpeleverancer til Madagaskar

Som et led i omstillingen til NATO-normer skal de nationale armeer i tiltrædelseslandene afskaffe og erstatte materiel og udstyr, som f.eks. telte og feltkøkkener, med nyt.

Det gamle materiel har fortsat en relativt høj værdi og er i god stand og vil følgelig kunne anvendes som hjælp i den tredje verden, da det er særdeles velegnet til ikke-militære formål.

Madagaskars præsident, Marc Ravalomanana, har for kort tid siden anmodet om, at man undersøger, om Den Europæiske Union kunne finansiere transportomkostningerne for dette udstyr over dens humanitære hjælpefonde (skrivelsen fra ham samt en liste over det nødvendige materiel fremsendes som kopi til Kommissionen). Anledningen til denne anmodning er den seneste naturkatastrofe i Madagaskar, hvor der er et tvingende akut behov for dette udstyr og materiel. Hvilken holdning indtager Kommissionen i dette spørgsmål?

Svar afgivet på Kommissionens vegne af Poul Nielson

(4. september 2003)

Kommissionen ved, at Madagaskar periodisk er ramt af naturkatastrofer, og at landet specielt led betydelige skader som følge af den tropiske cyklon Manou i maj 2003. Kommissionen reagerede hurtigt med nødhjælp til ofrene for cyklonen via eksisterende budgetbevillinger, som f.eks. bevillingerne til fødevaresikkerhed, transport og systemet for stabilisering af eksportindtægter (STABEX).

Med hensyn til, om EU kan hjælpe Madagaskar med at finansiere transport af udtjent materiel fra de nationale hære i tiltrædelseslandene, har Kommissionen endnu ikke modtaget nogen anmodning herom fra præsident Ravalomanana. Hvad angår muligheden for at anvende budgettet for humanitærhjælp til at finansiere sådan transport, skal der gøres opmærksom på, at betingelserne for gennemførelsen af denne budgetpost er klart defineret i Rådets forordning (EF) nr. 1257/96 af 20. juni 1996 (1), som er retsgrundlaget for arbejdet i EU's Kontor for Humanitær bistand (ECHO).

Rent konkret vil ECHO kun kunne finansiere sådan transport, hvis det drejer sig om bistand i forbindelse med en specifik katastrofe, og kun via sine anerkendte partnere, hvilket udelukker muligheden for direkte støtte til regeringen.

Det ærede medlem vil vide, at støtte til humanitære aktioner ydes på grundlag af anmodninger indgivet af anerkendte humanitære aktører, som f.eks. FN-organer, de forskellige afdelinger af Røde Kors-bevægelsen og specialiserede humanitære ngo'er. Disse aktører — som er ECHO's samarbejdspartnere — foretager en upartisk og neutral vurdering af behovene hos de katastroferamte og fremsætter forslag med en klar strategi, der kan øge virkningen og bæredygtigheden af den planlagte aktion. Humanitærhjælp er ikke begrænset til at transportere varer og udstyr til et kriseramt område, men indebærer koordinering med de lokale myndigheder og gennemførelse af en kompleks række aktiviteter.

I denne kontekst bør der tages hensyn til omkostningseffektiviteten af de midler, der anvendes til at gennemføre de aktiviteter, der er planlagt med henblik på at realisere formålet med aktionerne.

ECHO har indtil videre ikke modtaget nogen anmodning fra sine humanitære partnerorganisationer om overførslen af udtjent militærudstyr til Madagaskar.

Under alle omstændigheder bør man nøje undersøge, i hvilken stand dette udstyr befinder sig, og om det reelt vil være egnet til humanitære hjælpeaktioner. Denne vurdering påhviler ECHO's samarbejdspartnere og skal udføres med henblik på at tilgodese de identificerede behov og bistandsmodtagernes interesser.

Hvis ECHO modtager en sådan anmodning vil den blive undersøgt under hensyntagen til princippet om forsvarlig økonomisk forvaltning, der er fastsat i finansforordningen.

(1) Rådets forordning (EF) nr. 1257/96 af 20. juni 1996 om humanitær bistand, EFT L 163 af 2.7.1996.